Ir-Regolament tal-Kummissjoni (KE) Nru 1425/2003
tal-11 ta' Awissu 2003
li jemenda r-Regolament (KE) Nru 466/2000 rigward il-patulin
(Test b'rilevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 315/93 tat-8 ta' Frar 1993 li jistabbilixxi l-proċeduri Komunitarji għall-kontaminanti fl-ikel [1], u b'mod partikolari l-Artikolu 2(3) tiegħu,
Wara li kkonsultat lill-Kumitat Xjentifiku ta' l-Ikel (SCF),
Billi:
(1) Ir-Regolament tal-Kummissjoni (KE) Nru 466/2001 [2], kif l-aħħar emendat bir-Regolament (KE) Nru 563/2002 [3] jiffissa l-livelli massimi għal ċerti kontaminanti fl-oġġetti ta' l-ikel. Il-livelli massimi ġew stabbiliti għan-nitrati, l-aflatossini, l-okratossin A, iċ-ċomb, il-kadmju, il-merkurju, it-3-MCPD u d-diossini.
(2) Uħud mill-Istati Membri adottaw, jew jippjanaw li jadottaw, livelli massimi għall-patulin fl-meraq tal-frott b'mod partikolari fil-meraq tat-tuffieħ ta' belludja, prodotti solidi tat-tuffieħ ta' belludja bħalma huma l-compote tat-tuffieħ ta' belludja u l-puree tat-tuffieħ ta' belludja u f'dawk il-prodotti maħsuba għat-trabi u t-tfal żgħar. Minħabba d-disparitajiet bejn l-Istati Membri u r-riskju konsegwenti ta' tagħwiġ fil-kompetizzjoni, huma meħtieġa miżuri Komunitarji sabiex tiġi żgurata l-unità tas-suq filwaqt li jinżamm il-prinċipju tal-proporzjonalità;
(3) Il-patulin huwa mikotossin prodott mill-funġi li jappartjenu għal numru ta' ġeneri li jinkludu l-ispeċji tal-Peniċillin, l-Asperġillu u l-Bissochlamis. Għalkemm il-patulin jista' jonħoloq f'ħafna frott immuffat, il-qmuħ u ħafna ikel ieħor, is-sorsi maġġuri tal-kontaminazzjoni tal-patulin huma l-prodotti mit-tuffieħ ta' belludja.
(4) Il-Kumitat Xjentifiku ta' l-Ikel fil-laqgħa tiegħu tat-8 ta' Marzu 2000 endorsja it-teħid proviżorju massimu tollerabbli ta' kuljum (PMTDI) ta' 0,4 /kg fil-piż tal-ġisem (bw) għall-patulin
(5) Fis-sena 2001, twettaq kompitu speċifiku "Stima tat-teħid tal-patulin fid-dieta mill-popolazzjoni ta' l-Istati Membri ta' l-UE" fil-qafas tad-Direttiva tal-Kunsill 1993/5/KE tal-25 ta' Frar 1993 dwar l-assistenza lill-Kummissjoni u l-koperazzjoni mill-Istati Membri fl-eżaminazzjoni xjentifika tal-kwistjonijiet li għandhom x'jaqsmu ma' l-ikel [4] (SCOOP). Jista' jiġi konkluż mill-istima illi l-espożizzjoni medja tidher li hija baxxa sewwa mill-PMTDI ta' 0,4 /kg bw. Madankollu, meta jittieħdu f'konsiderazzjoni gruppi speċifiċi ta' konsumaturi, b'mod speċjali t-tfal iż-żgħar, u meta jiġu preżunti l-agħar każijiet, l-espożizzjoni għall-patulin hija iktar sinifikanti għalkemm tibqa' taħt il-PMTDI.
(6) Ir-Regolament (KE) Nru 466/92 għandu għalhekk jiġi emendat kif xieraq.
(7) Il-miżuri provvduti f'din id-Direttiva huma skond l-opinjoni tal-Kumitat Permanenti tal-Katina ta' l-Ikel u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 466/2001 huwa emendat kif ġej:
1. fl-Artikolu 5, jiżdied il-paragrafu li ġej:
"4. Il-Kummissjoni għandha tirrevedi l-livelli massimi għall-patulin stabbiliti fil-punti 2.3.1 u 2.3.2 tat-taqsima 2 ta' l-Anness I l-iktar tard sat-30 ta' Ġunju 2005 bil-ħsieb li tnaqqashom billi tqis il-progress fil-għerf xjentifiku u teknoloġiku u l-implimentazzjoni tal-"Kodiċi tal-prattika għall-prevenzjoni u t-tnaqqis tal-kontaminazzjoni tal-patulin fil-meraq tat-tuffieħ ta' belludja u l-ingredjenti tal-meraq tat-tuffieħ ta' belludja f'xorb ieħor.""
2. L-Anness I huwa emendat kif iddikjarat fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fil-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jibda japplika mill-1 ta' Novembru 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' Awissu 2003.